
J e g y z ő k ö n y v
Készült: 2009. február 11-én a Körjegyzőségi Hivatal hivatalos helyiségében

 
      Abda község Képviselő-testület Pénzügyi Bizottságának üléséről.
Jelen vannak:
Szalai Gabriella, a Pénzügyi Bizottság elnöke,

Izsáki László bizottsági tag,

Szűcs Gábor bizottsági tag,
Szémann Tamás bizottsági tag.
Tanácskozási joggal:

Csigó László alpolgármester,





Szabó Zsolt polgármester,





Lehotzky Józsefné iskola igazgató,






Vargáné Gáli Gyöngyi, mb. kultúrotthon vezető






Győry Sándorné mb. vezető óvónő,





dr. Weller Tamás körjegyző.

Szalai Gabriella a Pénzügyi Bizottság elnöke köszöntötte a megjelent bizottsági tagokat. Megállapította, hogy a bizottság határozatképes, azon a bizottság 3 tagja megjelent.

Szémann Tamás bizottsági tag a bizottsági ülésre később érkezik. 
Szalai Gabriella elnök ismertette a bizottsági ülés napirendi pontjait. Abda község önkormányzat képviselő - testületének Pénzügyi Bizottsága az ismertetést elfogadta, azzal egyetértett a napirendi pontok így a következőképpen alakultak:

1.) Abda község Önkormányzata képviselő – testülete és szervei 2009. évi elemi költségvetésének megtárgyalása 
I.) Abda község Önkormányzata képviselő – testülete és szervei   

       2009. évi elemi költségvetésének megtárgyalása 

Előadó: Weller Tamás körjegyző   
Szalai Gabriella a Pénzügyi Bizottság elnöke köszöntötte a megjelenteket, majd javasolta, hogy szakfeladatonként részletesen tárgyalja meg a bizottság a napirendi pontot. 
Vargáné Gáli Gyöngyi mb. kultúrotthon vezető szerint az intézmény költségvetésébe a helyettesítési díjakra kellene még tervezni plusz előirányzatot.

Szabó Zsolt polgármester véleménye szerint a szakfeladatot az előterjesztés szerinti tartalommal kellene hagyni, mivel az intézmény szerkezeti struktúrája valószínűleg változni fog, tekintettel az épülő új közösségi házra. Javasolta a kultúrház költségvetésében megjelölt eszközbeszerzéseket tartalékba helyezni és pályázati önrészként felhasználni. Ilyen célra jelen pillanatban is van pályázati lehetőség. A KIHOP pályázati kiírás keretében van erre lehetőség.
Szalai Gabriella elnök javasolta, hogy az intézmények egymás között a nagyobb értékű eszközöket, gépeket mint például a fénymásoló rotációs rendszerben használhatnák. Ha például az egyik intézmény pályázati úton tudja frissíteni a gépparkját a régebbit a másik intézménynek átadhatná. 

Vargáné Gáli Gyöngyi elmondta, hogy a szemétdíjra tervezett 70 eFt-ot lehet csökkenteni, mivel a Kultúrházban lévő konténert lemondták. 

16.30 órakor Szémann Tamás képviselő a Pénzügyi Bizottság ülésére megérkezett, így a jelenlévő tagok száma 4 főre emelkedett.

Győry Sándorné vezető óvónő elmondta, az óvoda költségvetését nem kívánta mással kiegészíteni, mint ami a leadott anyagban szerepel.

Dr. Weller Tamás körjegyző elmondta, a gyermekes családok körében felmérést végeztek, a 2 évesnél idősebb gyermekek óvodai elhelyezésével kapcsolatosan. Összesen 17 család jelezte (Börcsről is) amennyiben a 2009/2010-es tanévtől beindítanák az óvi-bölcsit, azt szívesen igénybe vennék. 

Győri Sándorné mb. vezető óvónő elmondta, hogy az óvodában a hellyel nagyon szűkösen vannak. 

Szabó Zsolt polgármester kifejezte, tervezi az önkormányzat az óvoda tetőterének bölcsőde céljára való kialakítását. 
Dr. Weller Tamás körjegyző érdeklődött, hogy a kiscsoportba, a 2 éves gyerekek közül összesen hány főt lenne képes befogadni az intézmény? Figyelembe véve a fenntartónak a közoktatási törvényben szereplő létszámhatároktól való eltérítési jogát is.
Győry Sándorné mb. vezető óvónő kifejezte, jelen pillanatban ezt pontosan megmondani nem tudja, mivel csak márciusban lesz a beíratás. 

Dr. Weller Tamás körjegyző javasolta a bizottságnak, hogy az óvodánál a képviselő – testület felé javasolja a 2009/2010. tanévtől az ovi-bölcsi elindítását, bevételeinek növelése érdekében. Javasolta a felvehető gyermeklétszámnak a 20%-al való megemelésének engedélyezését a közoktatási törvény alapján. 
Szalai Gabriella elnök véleménye szerint, az óvodában betervezett karbantartási költségekből egy részt 500 eFt-ot tegyenek tartalékba, tekintettel az óvodánál az idei évben várható beruházásra. Vélemény szerint az óvodában a következő tanévtől az óvoda – bölcsödét célszerű lenne elindítani.
Dr. Weller Tamás körjegyző kifejezte, a 2009. évre tervezett létszámleépítést az általános iskolánál a tanév végére tekintettel lenne célszerű, gazdaságos az önkormányzat számára végrehajtani. A létszámleépítéssel jelentkező plusz költségek egy részét az önkormányzatnak lehetősége van vissza igénylésre.
Lehotzky Józsefné iskolaigazgató kifejezte, úgy számoltak, hogy egy osztállyal kevesebb indul szeptemberben, ezért egy pedagógus létszámmal csökkentenék a létszám előirányzatot. 
Szűcs Gábor bizottsági tag véleménye szerint, azzal, hogy egy osztállyal kevesebb indul a következő tanévben több óraszám szabadul fel mint egy pedagógusnak az óraszáma.     
Dr. Weller Tamás körjegyző kifejezte gazdasági szempontból két álláshely megszüntetésével, a hiányzó óráknak túlórával való biztosítása gazdaságosabb mint egy álláshely megtartása, tekintettel a következő tanévre amikor még egy osztállyal sajnos kevesebb lesz az általános iskolában.
Lehotzky Józsefné iskolaigazgató kifejezte, a pedagógusoknak a kötelező óraszámon felül más feladatai is vannak. Ha színvonalas szolgáltatást szeretnének nyújtani az iskolában akkor szükség van a pedagógusok megtartására. Az óraadó pedagógustól nem lehet a szerződött órákon kívül más feladatot megkövetelni.
Szalai Gabriella elnök, elmondta a minőségi oktatás és az ahhoz szükséges körülmények biztosítását támogatja, figyelembe véve a gyermeklétszám csökkenését, jelen helyzetben a két fő pedagógus álláshely megszüntetését tartja reálisnak. A többletmunkát ellátó pedagógusokat lenne célszerű többlet juttatásban részesíteni.
Csigó László alpolgármester szerint a létszámleépítést jól át kell gondolni, mert nem biztos, hogy azzal spórol az önkormányzat. Lehet, hogy annak hatása nagyobb kárt okoz, itt az oktatás minőségére és az intézmény által nyújtott szolgáltatások színvonalára gondol.

Lehotzky Józsefné iskolaigazgató elmondta, a jelenlegi külsős rendszergazda helyett szeretne egy informatikust alkalmazni, aki a rendszergazdai teendőket is ellátná. A jövőben az informatika is az általános iskola erőssége lehetne a két idegen nyelv oktatása mellett. 
Szalai Gabriella elnöke az iskola szakfeladatán javasolta azon költségvetési tételeknek a tartalékba helyezését, amelynek részletezése az indoklásban nem látható és nem kap a bizottság a tételek felhasználására vonatkozóan indokolást. 
Lehotzky Józsefné az intézmény igazgatója, kifejezte, az intézmény régen épült, így elavult a villamos hálózata, a fűtési rendszere korszerűtlen, az ereszcsatorna lyukas, és a nyílászárókat is kellene cserélni, tekintettel a magas energiaárakra. Ezen feladatok mind sürgősek, mivel az épület állaga romlik.
Dr. Weller Tamás körjegyző elmondta, a körjegyzőség költségvetése az energia árak számított emelkedésével lett több, illetve Ikrény község csatlakozásával emelkedett meg az össz költségvetése. Abda a körjegyzőség működéséhez amiatt ad többet be a körjegyzőségbe, mivel a köztisztviselők kereset kiegészítését Abda község kapja meg.
Szalai Gabriella elnök, a saját vagyon hasznosításával kapcsolatosan javasolta, hogy az orvosi lakásokat a 2009-es esztendőben az önkormányzat értékesítse, mivel a jelenlegi bérleti díj mellett nem éri meg a lakásokat megtartani. Az önkormányzati igazgatási tevékenység szakfeladatot, mivel egy mindenre kiterjedő szakfeladat, javasolta, hogy azt a képviselő – testület vizsgálja meg. A védőnői szakfeladaton javasolta, a informatikai beszerzés összegének általános tartalékba való helyezését. 
Szalai Gabriella a bizottság elnöke, mivel a témával kapcsolatban kérdés, hozzászólás nem volt, azt szavazásra felterjesztette.

Abda község önkormányzat képviselő- testületének Pénzügyi Bizottsága a témával kapcsolatban 4 igen 0 tartózkodás és 0 nem szavazattal a következő határozatot hozta:

1/2009.(II.11.) Pénzügyi Bizottsági határozat:
Abda község önkormányzatának Pénzügyi Bizottsága javasolja a képviselő – testület felé az önkormányzat és intézményei 2009. évi költségvetési tervezetet részletes megtárgyalásra azzal, hogy 
· az önkormányzat és intézményeinél tervezett beruházásokat pályázati önrészként kell elsősorban felhasználni, a pályázati önrészekre szolgáló pénzeszközöket a költségvetésen belül a céltartalékban történő elhelyezéssel,
· az önkormányzati igazgatás szakfeladatot, valamint a Zrínyi Ilona Általános Iskola költségvetésének mértékéről nem alakít ki véleményt,
· a Mézeskalács Körzeti Napközi Otthonos Óvodánál javasolja a 2009/2010. tanévtől az egységes óvoda – bölcsőde intézményegység elindítását. 
· Javasolja az óvodai csoportlétszámoknak a közoktatási törvényben meghatározott maximális létszámtól 20%-al nagyobb csoportlétszám létesítését,
· javasolja, az orvosi szolgálati lakásoknak az értékesítését.

Felelős: Szalai Gabriella elnök
Határidő: 2009. február 11.
Szalai Gabriella a PB. elnöke több napirendi pont nem lévén, megköszönte a részvételt és az aktív munkát, majd a bizottsági ülést 18.30 órakor bezárta.

K. m.  f.

……………………………….                    
  …………………………………

      Szalai Gabriella             



 dr. Weller Tamás

           elnök





      körjegyző

